b"\n_START_ARTICLE_\nCasa del Marqu\xc3\xa8s de Castellvell\n_START_SECTION_\nDescripci\xc3\xb3\n_START_PARAGRAPH_\nCasa pairal, la qual forma un angle recte en el carrer Major d'Anglesola, assentant-se directament sobre els porxos._NEWLINE_ L'entrada de l'habitatge queda amagada entre tres arcades. Una, que queda orientada al nord \xc3\xa9s formada per un arc rebaixat dovellat i dues m\xc3\xa9s encarades cap a ponent, de mig punt i recolzades per un pilar central octogonal. Per sobre les arcades hi ha la pres\xc3\xa8ncia d'una motllura estriada que fa de separaci\xc3\xb3 del pis amb porxo a la primera planta. Aquesta est\xc3\xa0 formada per dues finestres rectangulars amb una llinda motllurada i un petit balc\xc3\xb3 esglaonat bastant deteriorat. A la cara oest hi ha una tercera, de perfil rectangular molt senzill i amb una balconada. A sobre d'aquesta obertura hi ha l'escut de la fam\xc3\xadlia. Finalment hi ha una tercera estan\xc3\xa7a formada a base de maons, que seria un afegit constructiu molt m\xc3\xa9s posterior._NEWLINE_Una hip\xc3\xb2tesi dedu\xc3\xafble pot ser que l'angle recte tan marcat que forma l'habitatge podria ser degut al fet de qu\xc3\xa8 a pocs metres s'al\xc3\xa7ava el Portal de Cervera de l'\xc3\xbaltima muralla d'Anglesola i aquesta s'hi adapt\xc3\xa9s.\n_START_SECTION_\nHist\xc3\xb2ria\n_START_PARAGRAPH_\n\xc3\x89s propietat del marqu\xc3\xa8s de Castellvell."